## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2015. február 25-i üléséről***

Önkormányzati rendelet: 3-5/2015.(II.26.)

Határozat: 9-22/2015.(II.25.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |  |
| --- | --- | --- | --- |
| *Készült*: | Körmend Város Önkormányzata Képviselő-testületének 2015. február 25-i üléséről | | |
| *Jelen vannak:*  *Távol van:* | Bebes István, Auer Miklós, Bán Miklós, Faragó Gábor, Czvitkovics Gyula, Csák Tamás, Ferencz Gyula, Geosics László, dr. Hadnagy Ádám, Szabó Ferenc, Tóth Gábor képviselő-testületi tagok  k Tompa László | |  |
| *Tanácskozási joggal meghívottak közül megjelent:* | |  |  |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Forró Szilvia Városfejlesztési és Építéshatósági irodavezető  Buti Tibor Közszolgálati Iroda vezetője  Horváth István Nemzetiségi Önkormányzat vezetője | |  |

Bebes István polgármester köszönti a megjelenteket és megállapítja, hogy a Képviselő-testület az ülésen 11 fővel jelen van, az határozatképes. Kéri a napirend elfogadását.

A Képviselő-testület a javaslatot 11 igen szavazattal elfogadja, és a következő napirendet hagyja jóvá:

# N A P I R E N D

Nyilvános ülés keretében:

1. Beszámoló a polgármesternek a két ülés között tett fontosabb intézkedéseiről, eseményekről.

Előterjesztő: **Bebes** **István** polgármester

1. Beszámoló a Dr. Batthyany-Strattmann László Kórházért Közalapítvány 2014. évi tevékenységéről

Előadó: **Scheiber Mihály** alapítványi elnök

1. Beszámoló a Körmend Múltja, Jelene, Jövője Közalapítvány 2014. évi tevékenységéről

Előadó: **Király Lajos** alapítványi elnök

1. Beszámoló a Körmenden Foglalkoztatottakért Közalapítvány 2014. évi tevékenységéről

Előadó: **Dr. Déri Miklós** alapítványi elnök

1. Beszámoló a Körmend Város Közbiztonságáért Közalapítvány 2014. évi tevékenységéről

Előadó: **Horváth Tibor** alapítványi elnök

1. 2014. évi költségvetési rendelet módosítása

Előterjesztő: **Bebes István** polgármester

1. 2015. évi költségvetési rendelet kiegészítése

Előterjesztő: **Bebes István** polgármester

1. Az Önkormányzat által biztosított települési támogatásról és más szociális jellegű ellátásokról szóló rendelet megalkotása

Előterjesztő: **Bebes István** polgármester

Folyó ügyek:

1. Kovatsik Bt. beszámolója 2014. évi temetőfenntartással kapcsolatos tevékenységéről

Előterjesztő: **Bebes István** polgármester

1. Megbízott erdész beszámolója

Előadó: **Sipos József** erdész

1. „Társasházak energia megtakarítást eredményező korszerűsítésének, felújításának támogatása” projekt benyújtásáról való döntéshozatal

Előterjesztő: **Bebes István** polgármester

1. Körmend város Fenntartható Fejlődésének Lokális Programjának (Local Agenda 21) elfogadása

Előterjesztő: **Bebes István** polgármester

1. ÁROP 1.A.5-2013-pályázat során készült fejlesztési javaslatokról tájékoztatás adása

Előterjesztő: **Bebes István** polgármester

1. Ifjúsági Kerekasztal létrehozása

Előterjesztő: **Bebes István** polgármester

1. Körmend és Kistérsége Önkormányzati Társulás Társulási megállapodásának módosítása

Előterjesztő: **Bebes István** polgármester

1. Előterjesztés március 15. városi ünnepségre

Előterjesztő: **Bebes István** polgármester

1. Javaslat a polgármester 2015. évi szabadságolási ütemtervének jóváhagyására

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes** **István** polgármester

Bebes István polgármester elmondja, hogy január 30-án részt vett a Körmenden Foglalkoztatottak Közalapítvány kuratóriumi ülésén, ahol az alapítvány munkájáról volt szó, valamint a „Fiatalok vállalkozóvá válásának támogatása a konvergencia régiókban” című pályázat benyújtásáról tárgyaltak. Járt a Munkaügyi Központban, ahol egyeztetéseket folytattak ezzel kapcsolatban. Bízik benne, hogy a projekt sikeres lesz. Február 2-án a Külgazdasági és Külügyminisztérium által felügyelt EXIM nyugat-dunántúli képviselete járt a városban. Az EXIM egy nagykanizsai központú, magyar exportőrök számára, külpiacra lépésüket támogató, exporttevékenységüket elősegítő, munkahelyek megőrzését, valamint a foglalkoztatás növekedését támogató képviselet. 3-án találkozott Muraszombat új polgármesterével, Aleksander Jevsek úrral. Február 4-én az MNV Zrt. tulajdonában lévő 6/2 hrsz-ú ingatlan vagyonkezelői szerződésének aláírása történt meg, ez a kastélyparkot jelenti. Február 5-én az M8-as út terveit beszélte meg főépítész úrral. Ugyanezen a napon az Integrált Területfejlesztési Stratégia kidolgozásának megbeszélése folyt. Február 6-án a Rázsó Imre Szakközépiskola szalagavató ünnepségén vett részt. Február 9-én Budapestre utazott egy Güssinggel közös kezdeményezés miatt. Ausztriában az Unesco iroda egyrészről Güssingben nyerne képviseletet, másrészről Körmenden, erről szóltak a tárgyalások. Február 12-én fogadóóra volt. Február 17-én a Miniszterelnökség kiemelt kulturális fejlesztésekért felelős helyettes államtitkárával folytatott tárgyalást a Kastély kiemelt projekt ügyben. Február 18-án folytatott megbeszélést a Vas Megyei Kormányhivatal Munkaügyi Központ vezetőjével. Ugyanezen a napon a Nyugat-dunántúli Regionális Hulladékgazdálkodási Önkormányzati Társulás tanácsülésén vett részt, ahol többek között költségvetés módosítása és belső ellenőri jelentés elfogadása történt meg. Február 18-án az Országos Környezetvédelmi és Természetvédelmi Főfelügyelőség által megtartott közmeghallgatás volt, főleg környezetvédelmi témákban és az M8 gyorsforgalmi út Körmend - Rábafüzes közötti szakaszt illetően. Február 19-én a Nyugat Rádió képviselőjével a körmendi fiatalok és a helyi rádió jövőbeni együttműködéséről tárgyalt. Február 20-án a Markusovszky Egyetemi Oktatókórház főigazgatójával folytatott megbeszélést a körmendi projektet illetően. Köszönti a testületi ülésen jelenlévő Erwin Schmitz urat a holland-német testvértelepülések Partneri Szövetségének elnökét, hiszen sokat tesz azért, hogy a különböző együttműködések sikeresek lehessenek. Február 23-án Schmitz úrral folytatott tárgyalást a Települések hálózata című projekten való részvételéről. Elmondja, hogy az Európai Területi Együttműködés keretén belül próbálják a holland és ausztriai testvérvárosokkal az együttműködést kialakítani. Ennek a megbeszélés sorozatnak az eredményeképpen jártak Güssingben, ahol igyekeztek partneri együttműködést keresni, valamint jártak Muraszombatban, ahol a polgármesterrel egy nagyon konstruktív megbeszélést folytattak a pályázat előkészítő kollégákkal együtt. Február 23-án a Vas Megyei Rendőrfőkapitányság 2014. évi munkáját értékelő és a 2015. évi feladatokat meghatározó parancsnoki értekezletén vett részt. Február 24-én volt a Vas Megyei Kormányhivatal Közlekedési Felügyelősége által szervezett M8 gyorsforgalmi útról szóló önkormányzati közmeghallgatás, ahol sokan megjelentek.

Auer Miklós képviselő-testületi tag elmondja, hogy szó volt róla, hogy lesznek fejlesztések az úthálózatot illetően. Később azt olvasta, hogy 2020. évig, majd hogy 2030. évig nem lesz Vas megyében újítás. Illetve volt szó róla hogy kétszer 1 sávos lesz az út, majd arról, hogy kétszer kettő sávos. Kérdése, hogy mit lehetne annak érdekében tenni, hogy ez a folyamat felgyorsuljon.

Bebes István polgármester válaszában elmondja, hogy az említett közgyűlés is megmutatta, hogy a lakosság véleményének mindig iránymutatónak kell lennie egy település és egy térség számára. Úgy gondolja, hogy meg lettek fogalmazva azok a fontos ismérvek, amelyek szükségesek a 8-as gyorsforgalmi út kialakítását illetően. Természetesnek gondolja azt, hogy vannak összehasonlítások a szomszédos országok útfelújításait illetően, és természetes az, hogy megfelelő forrásokat kell keresni. Elmondja, hogy ami ezzel kapcsolatban megjelent az a hazai forrásokat illeti, tehát Európai Uniós forrásokat semmilyen szintű eddigi projektelképzelés még nem tartalmaz. Elmondja, hogy az a véleménye, hogy a térség számára is az a legfontosabb, hogy a kétszer két sávos út épüljön meg.

A Képviselő-testület a polgármester két időszak közötti beszámolóját 10 igen szavazattal, 1 tartózkodás mellett elfogadja.

**2./ Beszámoló a Dr. Batthyany-Strattmann László Kórházért Közalapítvány 2014. évi tevékenységéről**

Előadó: **Scheiber Mihály** alapítványi elnök

*(Az előterjesztés írásos anyaga a jegyzőkönyvhöz mellékelve.)*

Bebes István polgármester köszönti Scheiber Mihály kuratóriumi elnök urat.

Scheiber Mihály kuratóriumi elnök kiegészítésül elmondja, hogy a diabetológiára beszerzett szenzor arra alkalmas, hogy akinek nem tudják hagyományos módon beállítani a vércukor szintjét, annak ugyanúgy, mint a 24 órás vérnyomásmérőt, fel lehet csatolni, és automatikusan óránként vagy két óránként vért vesz és elemez a készülék. Elmondja, hogy az előző évben 1.300.000 Ft értéknyi műszer volt adományozva, de 3.500.000 forintnyi még beszerzés alatt van, ami március-április környékén realizálódik. Reméli, hogy ha beindul a beszerzés, és meglesz a rekonstrukció, akkor 4-5 millió forintra fel fog ugrani az adomány. Elmondja továbbá, hogy több gyógyszergyárral is kapcsolatban vannak.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a beszámoló elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a beszámoló elfogadását.

Bebes István polgármester kéri a beszámoló elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**9/2015.(II.25.) önkormányzati határozat**

Körmend város Önkormányzata Képviselő-testülete a Dr. Batthyany-Strattmann László Kórházért Közalapítvány 2014. évi működéséről szóló beszámolót elfogadja, egyúttal megköszöni a Közalapítvány egész éves munkáját, és kéri, hogy a Közalapítvány lehetőség szerint a jövőben is járuljon hozzá Körmend értékeinek gyarapításához.

**3./ Beszámoló a Körmend Múltja, Jelene, Jövője Közalapítvány 2014. évi tevékenységéről**

Előadó: **Király Lajos** alapítványi elnök

*(Az előterjesztés írásos anyaga a jegyzőkönyvhöz mellékelve.)*

Auer Miklós képviselő-testületi tag elmondja, hogy az előterjesztett anyagból kihagyták, hogy tavaly ellenőrzés volt azokban az épületekben, amelyeket működtet az alapítvány, és hiányt nem találtak. Gratulál az alapítvány munkájához.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a beszámoló elfogadását, továbbá elmondja, hogy részt szokott venni a közalapítvány tevékenységében és az rendesen működik.

Bebes István polgármester kéri a beszámoló elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**10/2015.(II.25.) önkormányzati határozat**

Körmend város Önkormányzata Képviselő-testülete a Körmend Múltja, Jelene és Jövője Közalapítvány 2014. évi működéséről szóló beszámolót elfogadja, egyúttal megköszöni a Közalapítvány egész éves munkáját, és kéri, hogy a Közalapítvány lehetőség szerint a jövőben is járuljon hozzá Körmend értékeinek gyarapításához.

**4./ Beszámoló a Körmenden Foglalkoztatottakért Közalapítvány 2014. évi tevékenységéről**

Előadó: **Dr. Déri Miklós** alapítványi elnök

*(Az előterjesztés írásos anyaga a jegyzőkönyvhöz mellékelve.)*

Dr. Déri Miklós alapítványi elnök úr kiegészítésként elmondja, hogy két pályázatot benyújtott az alapítvány.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a beszámoló elfogadását.

Bebes István polgármester kéri a beszámoló elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**11/2015.(II.25.) önkormányzati határozat**

Körmend város Önkormányzata Képviselő-testülete a Körmenden Foglalkoztatottakért Közalapítvány 2014. évi működéséről szóló beszámolót elfogadja, egyúttal kéri, hogy a Közalapítvány az előterjesztésben említett pályázatok támogatása esetén járuljon hozzá a Körmenden dolgozók munkavégzési körülményeinek rugalmassá tételéhez, illetve a pályakezdő vállalkozó fiatalok vállalkozása elindításához.

**5./ Beszámoló a Körmend Város Közbiztonságáért Közalapítvány 2014. évi tevékenységéről**

Előadó: **Horváth Tibor** alapítványi elnök

*(Az előterjesztés írásos anyaga a jegyzőkönyvhöz mellékelve.)*

Horváth Tibor kuratóriumi elnök úr nem kívánja kiegészíteni a beszámolót.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a beszámoló elfogadását.

Bebes István polgármester kéri a beszámoló elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő határozatot hozza:

**12/2015.(II.25.) önkormányzati határozat**

Körmend város Önkormányzata Képviselő-testülete a Körmend város Közbiztonságáért Közalapítvány 2014. évi működéséről szóló beszámolót elfogadja, egyúttal megköszöni a Közalapítvány egész éves munkáját, és kéri, hogy a Közalapítvány lehetőség szerint a jövőben is járuljon hozzá Körmend város közbiztonságának fenntartásához a közösen egyeztetett feladatok mentén.

**6./ 2014. évi költségvetési rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy február végéig van lehetősége a Képviselő-testületeknek, hogy a 2014. évi költségvetés módosítására sort kerítsen. Elmondja, hogy központi normatívák rendezése miatt szükséges a módosítás.

Auer Miklós képviselő-testületi tag kérdése, hogy a Kulturális Központra vonatkozó 3. számú mellékletben a Működési költségek előirányzat csoportja résznél, a K6-os sornál, az eredeti és módosított összeg közötti eltérés, illetve az előterjesztés következő oldalán a beruházásoknál látható összegek mire lettek fordítva.

Némethné Simon Mária irodavezető elmondja, hogy a Kulturális Központban számítógép beszerzések voltak, valamint felújításnak minősülő kisebb kiadásokat takar a kérdéses rész.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendelet módosításának elfogadását.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendelet módosításának elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendelet módosításának elfogadását.

Bebes István polgármester kéri a rendelet módosításának elfogadását.

Körmend Város Önkormányzata Képviselő-testülete a javaslatot 10 igen és 1 nem szavazattal elfogadja, és a következő rendeletet alkotja:

**3/2015.(II.26.) önkormányzati rendelet**

Körmend város Önkormányzata és intézményei 2014. évi költségvetéséről szóló 1/2014. (I. 31.) számú önkormányzati rendelet módosításáról.

**7./ 2015. évi költségvetési rendelet kiegészítése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy januárban már el lett fogadva a költségvetési rendelet. A múzeumi és könyvtári szakfeladatra a normatívák csak az elfogadást követően kerültek az Önkormányzat számára ismertetésre, ezzel egészül ki a januárban elfogadott rendelet.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a rendelet módosításának elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendelet módosításának elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendelet módosításának elfogadását.

Bebes István polgármester kéri a rendelet módosításának elfogadását.

Körmend Város Önkormányzata Képviselő-testülete a javaslatot 11 igen szavazattal elfogadja, és a következő rendeletet alkotja:

**4/2015.(II.26.) önkormányzati rendelet**

Körmend város Önkormányzata és intézményei 2015. évi költségvetéséről szóló 2/2015.(I.30.) számú önkormányzati rendelet módosításáról.

**8./ Az Önkormányzat által biztosított települési támogatásról és más szociális jellegű ellátásokról szóló rendelet megalkotása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy átalakul a segélyezés rendszere és ennek megfelelően az önkormányzatoknak meg kell alkotniuk az új rendeleteiket. Elmondja, hogy elég nagy a változás, hiszen a foglalkoztatást helyettesítő támogatás és a rendszeres szociális segély jegyzői hatáskörből a Járási Hivatal hatáskörébe kerül. A rendszeres gyermekvédelmi támogatás jegyzői hatáskörben marad, a méltányossági közgyógyellátás és lakásfenntartási támogatás az eddigi elnevezéssel és szabályozással megszűnik. Helyettük új szabályokat alkothatnak az önkormányzatok. Elmondja, hogy az önkormányzati segély megszűnik, felváltja a települési támogatás, aminek a fedezetét az Önkormányzatnak kell kigazdálkodnia. Tehát olyan rendeletalkotásra van szüksége a városnak, ahol a saját teherbíró képessége, az elköteleződése a támogatási formák megalkotása, megtartása, vagy újak bevezetése mellett megjelenik, és azt a költségvetési egyensúlyt is meg kell tartani, amelyet a különböző segélyezési formák bevezetése mindenképpen szükségessé tesz.

Átvizsgálásra kerültek a jelenlegi ellátási formák. Igyekszik az Önkormányzat a nagy számban igénybe vett, emberek jelentős részének segítséget nyújtó támogatási formákat megtartani, valamint lehetőség szerint újakat bevezetni. Például megmarad a méltányossági közgyógyellátás intézménye, a lakhatási támogatás elnevezés alatt a lakásfenntartási támogatás, a temetési segély néven ismert támogatási forma változatlan feltételekkel. Továbbá be lesz vezetve két új támogatási forma, a fűtési támogatás és az újszülöttek támogatása.

Úgy gondolja, hogy hűen ahhoz a szociális hálózathoz, amelyet a városban igyekezett az Önkormányzat létrehozni, úgy lett megalkotva a rendelet, hogy a különböző élethelyzetekben problémák ne keletkezzenek.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a rendelet elfogadását. Elmondja, hogy ezen rendelet hatályba lépésével hatályát veszti a szociális ellátásokról szóló helyi rendelet. Megalkotását az 1993. évi III. tv. és végrehajtási rendelet módosítása vonta maga után. A rendszeres pénzellátások esetében a hatáskör gyakorlója 2015. március 1-től a Járási Hivatal lesz, tehát az állam biztosítja egységesen ezen ellátások megállapítását, folyósítását. A települési támogatás azt a célt szolgálja, hogy az arra rászorultak eseti vagy rendszeres jelleggel kapjanak segítséget. Már 2014. évben is bizonyos keretek között működött ez az ellátás önkormányzati segély néven. Elmondja, hogy a rendelet megalkotásánál figyelembe kellett venni, hogy például a megszűnő lakásfenntartási támogatás és méltányossági közgyógyellátás vonatkozásában olyan ellátások kerülnek szabályozásra, amelynek keretében onnan kiszoruló, de rászorult segítséget kaphasson. Az új rendelet lehetőség a méltányosság gyakorlására, bizonyos esetekben ahol a hatáskör gyakorlója a polgármester. Alapesetben az ellátások többségénél az eljárás lefolytatása, illetve a döntéshozatal a bizottságnál marad. Fontos szempont a rendelet esetében, hogy az ebben foglalt pénzügyi ellátásokat teljes egészében az Önkormányzatnak kell saját erőből finanszírozni, ezért elengedhetetlen az a fegyelem, amelyet viseltetni kell az egyes ellátások esetén. Ezért fontos az is, hogy meghatározott időszakonként a bizottság és a Testület is figyelemmel kísérje az előirányzott felhasználások ütemét. Tekintettel arra, hogy egy teljesen új rendeletről, új ellátási típusokról alkot a Testület szabályt, ezért az alkalmazás tapasztalatai alapján kell majd felülvizsgálatot is elvégezni, és ha szükséges a rendeletet módosítani.

Ferencz Gyula képviselő-testületi tag a rendelet „d” pontjával kapcsolatban kérdezi, hogy törvény írja-e elő, hogy az újszülöttek támogatását rászorultságtól függetlenül kell bevezetni. Kérdezi, hogy nem kellene-e például állandó foglalkoztatottsághoz vagy a Munkaügyi Központtal való együttműködéshez kötni.

Bebes István polgármester elmondja, hogy a különböző segélyeknek az odaítélése mindenféleképpen egy együttműködést kíván valamennyi segélykérő részéről. Úgy gondolja, hogy figyelembe kell venni, hogy nem igazán a szülő kapja, hanem a gyermek azt a támogatást, hiszen számos problémát kell kezelni a szülés időpontjában, és biztos benne, hogy megfelelő helyre kerül a támogatás. Úgy gondolja, hogy egy településnek mindenképpen jó, hogy segítséget nyújt egy gyermek születéséhez.

Bán Miklós képviselő-testületi tag kérdése, hogy nagyságrendileg mekkora volt az az összeg, amelyet az Önkormányzat segélyezési célokra használt.

Bebes István polgármester elmondja, hogy ez az összeg 14.000.000 forint és ehhez jöttek az állami támogatások. A jelenlegi költségvetés 30.000.000 forintot tartalmaz.

Bebes István polgármester kéri a rendelet elfogadását.

Körmend Város Önkormányzata Képviselő-testülete 11 igen szavazattal elfogadja, és a következő rendeletet alkotja:

**5/2015.(II.26.) önkormányzati rendelet**

Körmend város Önkormányzata Képviselő-testülete önkormányzati rendelete az Önkormányzat által biztosított települési támogatásról és más szociális jellegű ellátásokról, személyes gondoskodást nyújtó ellátásokról, valamint az újszülöttek támogatásáról.

**9./ Kovatsik Bt. beszámolója 2014. évi temetőfenntartással kapcsolatos tevékenységéről**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy az alsóberki új temető rész kialakítása a Városgondnokság részéről befejeződött, viszont a Kovátsik Bt. részéről még vannak elvégzendő feladatok.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a beszámoló elfogadását.

Bebes István polgármester kéri a beszámoló elfogadását.

Körmend Város Önkormányzata Képviselő-testülete 11 igen szavazattal elfogadja, és a következő határozatot hozza:

**13/2015.(II.25.) önkormányzati határozat**

Körmend Város Önkormányzat Képviselő-testülete a Kovatsik Bt 2014.évi beszámolóját megismerte, és elfogadja az abban foglaltakat.

**10./ Megbízott erdész beszámolója**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy erdész úr minden évben képet ad az Önkormányzat tulajdonában lévő faállományról és erdőségről.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a beszámoló elfogadását.

Bebes István polgármester kéri a beszámoló elfogadását.

Körmend Város Önkormányzata Képviselő-testülete 11 igen szavazattal elfogadja, és a következő határozatot hozza:

**14/2015.(II.25.) önkormányzati határozat**

Körmend város Önkormányzata Képviselő-testülete megköszöni Sipos József erdész úr beszámolóját a 2014. évi tevékenységéről, egyúttal felkéri, hogy 2015. évben is viselje gondját az Önkormányzat tulajdonában álló faállománynak és erdőnek.

**11./ „Társasházak energia megtakarítást eredményező korszerűsítésének, felújításának támogatása” projekt benyújtásáról való döntéshozatal**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy ez az előterjesztés egy olyan problémakört igyekszik orvosolni, amely a város egy részét nem megfelelőnek tünteti fel, tehát a Bartók B. lakótelep 5. számú épületének felújítása fontos dolog. Akik benne éltek nem rendeltetésszerűen használták az épületet, és egy komoly vagyonnal felelőtlenül bántak. A Városgondnokság küzd azzal, hogy viszonylag normális állapotban tartsák ezt az ingatlant, de ez nagyon nehéz, mert az ott élők nem partnerek ebben. Világosan látható, hogy ez a program nagyon jó arra, hogy ezt a helyzetet kezelni lehessen. Ez tartalmazza az energia-megtakarítást eredményező felújítást, és a részvételt a panelprogramban. A belső kialakítást illetően a Képviselő-testületnek még kell döntést hoznia. Jelen esetben arról kell dönteni, hogy részt vesz-e a város ebben a programban. A forrást az Önkormányzat biztosítani fogja, az 50 % nemtámogatható részt finanszírozni tudja.

Faragó Gábor képviselő-testületi tag a Pénzügyi és Városüzemeltetési Bizottság véleményét tolmácsolva támogatja a határozati javaslat elfogadását.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Dr. Stepics Anita jegyző kéri, hogy kizárólagosan a Városgondnokság kerüljön a társasház közös képviseletére megbízva, ekként javasolja a határozati javaslat módosítását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 11 igen szavazattal elfogadja, és a következő határozatot hozza:

**15/2015.(II.25.) önkormányzati határozat**

Körmend Város Önkormányzat Képviselő-testülete, mint a Körmend Bartók B. Ltp. 5. szám alatti társasház kizárólagos (100%-os) tulajdonosa az alábbi határozatot hozza:

A körmendi Bartók Béla u. 5. szám alatti társasházban 100%-os tulajdoni hányaddal rendelkező Körmend város Önkormányzata támogatja azt, hogy a Körmend Bartók B. Ltp. 5. szám alatti társasház pályázatot nyújtson be az Otthon Melege Program „Társasházak energia-megtakarítást eredményező korszerűsítésének, felújításának támogatása” alprogram keretében kiírandó/kiírt konstrukcióra.

Pályázó neve: Körmend, Bartók Béla ltp.5. számú társasház

Pályázat megvalósítási helyszíne: 9900 Körmend Bartók B. Ltp. 5.

A pályázó Körmend, Bartók Béla Ltp. 5. szám alatti társasház közös képviseletével Körmend Város Gondnokságát bízza meg a tulajdonos Önkormányzat.

A pályázattal a határozat mellékletét képező költségvetés szerinti fejlesztési munkákat tervezi megvalósítani a Társasház. Jelen határozattal a tulajdonos Körmend város Önkormányzata vállalja, hogy a beruházás megvalósításához szükséges önrészt biztosítja 50.000 e,-Ft értékben. Az önrész finanszírozásának tervezett módja: helyi adóbevétel, valamint banki hitel.

Jelen határozatban a tulajdonos kinyilvánítja, hogy a Társasház a munkaterületet a munka elvégzéséhez biztosítja, a helyszíni bejárások során rendelkezésére bocsátja a szükséges adatokat, dokumentumokat (terveket, tulajdoni törzslapokat, SZMSZ-t stb.)

**12./ Körmend város Fenntartható Fejlődésének Lokális Programjának (Local Agenda 21) elfogadása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Testületnek is fontos, hogy véleményezze ezt a napirendi pontot, többek között azért, hogy kiderüljön, milyen célirányokat fogalmaz meg ez a program, akár a szelektív hulladékgyűjtést illetően, akár pedig a pályázati támogatásra való törekvést a megújuló energiák hasznosítása területén.

Auer Miklós képviselő-testületi tag elmondja, hogy az érintett anyag 2013. májusában készült el. Úgy gondolja, hogy jó lett volna az adatokat frissíteni, és a már elkészült dolgokat beleírni, mivel a Vízgazdálkodást érintően már készült egy gát, továbbá gyárakról és telepekről, illetve textiliparról és tejiparról szól, véleménye szerint inkább a gyógyszeripart kellett volna megemlíteni. Úgy gondolja, hogy ez egy jó anyag, vannak benne jó dolgok, de meg kellett volna említeni azt is, hogy azóta már van Járási Hivatal is.

Bebes István polgármester elmondja, hogy ez az anyag akkor készült, amikor annak az ideje volt. Amit képviselő úr említett az már egy következő szakasz. Jelen pillanatban folyik az Integrált Területfejlesztési Stratégiának a kidolgozása, amely egyértelműen magával hozza az említett feladatokat. Elmondja, hogy azért kell dolgozni, hogy ennek a projektnek a keretében, még az előző támogatási időszak pénzeiből még több legyen itt hasznosítva.

Czvitkovics Gyula képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 10 igen szavazattal és 1 tartózkodás mellett elfogadja, és a következő határozatot hozza:

**16/2015.(II.25.) önkormányzati határozat**

Körmend Város Önkormányzata Képviselő-testületea **Körmend város Fenntartható Fejlődésének Lokális Programját (Local Agenda 21)** megismerte, elfogadja tartalmát, és felhatalmazza Polgármestert a Jóváhagyó aláírására.

**13./ ÁROP 1.A.5-2013-pályázat során készült fejlesztési javaslatokról tájékoztatás adása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy pályázattal kapcsolatban az informatikai rendszer talán a legkézzelfoghatóbb, mással kiegészíteni nem kívánja az előterjesztést.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 11 igen szavazattal elfogadja, és a következő határozatot hozza:

**17/2015.(II.25.) önkormányzati határozat**

Körmend város Önkormányzata Képviselő-testülete megismerte az ÁROP 1.A.5-2013- pályázat során készült fejlesztési javaslatokat, azok összegző bemutatását, és egyetért azzal, hogy a felsorolt fejlesztési javaslatok megvalósítására törekedni kell, felmérve előtte azok költség –és humánerőforrás igényét, a rendszer szintű változással járó előnyöket és kockázatokat. A Képviselő-testület felkéri a polgármestert és a jegyzőt, hogy a szükséges fejlesztési javaslatok megvalósítását kísérje figyelemmel.

**14./ Ifjúsági Kerekasztal létrehozása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy szeretné jelezni mindenki számára, hogy ez nem egy önkormányzati megkeresés, hanem az ifjúság jelzése ezzel a területtel kapcsolatban. Biztos abban, hogy a kezdeményezés azt jelentheti, hogy a Kerekasztal létrehozása, a szervezet együttműködés kialakítása segítséget nyújthat abban, hogy az ifjúsággal kapcsolatos különböző lehetőségek úgy jelenjenek meg, ahogy ők látják, és ahogy ők szeretnének abban részt venni.

Auer Miklós képviselő-testületi tag elmondja, hogy nagyon örül ennek a napirendi pontnak. Kérdése, hogy az előterjesztésben szereplő nettó 500.000 Ft-os kifizetést nem lehetne-e költségtérítésre módosítani.

Bebes István polgármester elmondja, hogy ezek a források a költségvetésben megjelennek. Egyes feladatokban való részvétel nyilván költségeket jelent. Fontosnak tartja, hogy ezek az összegek valamilyen formában meg tudjanak jelenni. Véleménye szerint ez a forma megfelelő, ez az összeg működési költségekre van szánva.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 11 igen szavazattal elfogadja, és a következő határozatot hozza:

**18/2015.(II.25.) önkormányzati határozat**

Körmend Város Önkormányzata Képviselő-testülete úgy dönt, hogy annak érdekében és azt elősegítve, hogy

* a helyi ifjúság véleményezhesse az Önkormányzatnak az ifjúságot érintő, az ifjúság életét, jövőjét, lehetőségeit befolyásoló döntési javaslatait, továbbá, hogy
* az ifjúság maga is kezdeményezője lehessen a korosztályát érintő javaslatok, elgondolások megtárgyalásának,

létrehozza az Ifjúsági Kerekasztalt, amelynek 2015. évi működésére nettó 500.000 Ft. összeget biztosít a 2015. évi költségvetés terhére.

A Képviselő-testület felkéri az ifjúság képviselőit, és a helyben működő tanintézményeket, diákköröket, ifjúsági szerveződéseket, hogy 2015. május 31. napjáig jelezzék a Kerekasztal működésében való részvételi szándékukat.

A Képviselő-testület felkéri a Közszolgálati Iroda vezetőjét, hogy az Ifjúsági Kerekasztal alapszabályának elkészítésében nyújtson segítséget a megalakuló szervezet számára azzal, hogy a Kerekasztal megválasztandó képviselője évente egy alkalommal számoljon be a Testület előtt a Kerekasztal működéséről, a megfogalmazott igényekről, javaslatokról.

**15./ Körmend és Kistérsége Önkormányzati Társulás Társulási megállapodásának módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Nemesrempehollós jelezte, hogy a házi segítségnyújtásra csatlakozási szándékot szeretne bejelenteni. Fontosnak tartja, hogy a Kistérség segítse a településeket, hogy megtarthassák szolgáltatásaikat.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 11 igen szavazattal elfogadja, és a következő határozatot hozza:

**19/2015.(II.25.) önkormányzati határozat**

1. Körmend Város Önkormányzata Képviselő-testülete a Körmend és Kistérsége Önkormányzati Társulás Társulási megállapodást az alábbiak szerint módosítja:

4.2.e) pont kiegészül:

e)**a házi segítségnyújtás** feladatot az alábbi társult tagok részére: Csákánydoroszló, Döbörhegy, Döröske, Egyházashollós, Halastó, Harasztifalu, Kemestaródfa, Körmend, Magyarnádalja, Magyarszecsőd, Molnaszecsőd, Nagymizdó, Nagykölked, Pinkamindszent, Rádóckölked, Szarvaskend,Vasalja, ~~Nádasd, Daraboshegy, Halogy, Katafa, Hegyhátsál, Hegyháthodász,~~ *Nemesrempehollós*

**Felelős: aláírásért polgármester, határozati kivonatért jegyző**

**Határidő. azonnal**

**16./ Előterjesztés március 15. városi ünnepségre**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Auer Miklós képviselő-testületi tag Bana Tibort javasolja a városi megemlékezés szónokának.

Bebes István polgármester kéri az elhangzott módosításról történő szavazást.

Körmend Város Önkormányzata Képviselő-testülete 1 igen, 3 nem szavazattal és 7 tartózkodás mellett a javaslatot nem fogadta el.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 9 igen, 1 nem szavazattal és 1 tartózkodás mellett elfogadja, és a következő határozatot hozza:

**20/2015.(II.25.) önkormányzati határozat**

Körmend város Önkormányzata Képviselő-testülete a 2015. március 15-i városi megemlékezés szónokának Majthényi László megyei közgyűlési elnököt kéri fel.

**17./ Javaslat a polgármester 2015. évi szabadságolási ütemtervének jóváhagyására**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete 10 igen szavazattal és 1 tartózkodás mellett elfogadja, és a következő határozatot hozza:

**21/2015.(II.25.) önkormányzati határozat**

Körmend város Önkormányzata Képviselő-testülete Bebes István főállású polgármester 2015. évre járó 39 nap szabadságát az alábbiak szerint adja ki:

2015. március hó: -

2015. április hó: 7-17= 9 nap

2015. május hó: 21-22= 2 nap

2015. június hó: 10-15, 29-30= 6 nap

2015. július hó: 1-17= 13 nap

2015. augusztus hó: -

2015. szeptember hó: -

2015. október hó: 29-30= 2 nap

2015. november hó: -

2015. december hó: 21-23, 28-31= 7 nap

A polgármester a 2011. évi CXCIX. törvény alapján a két ülés közti eseményekről adott tájékoztatásában számol be a 2 ülés közt igénybevett szabadságairól, vagy a szabadságolási ütemtervtől való eltérésről.

Körmend, 2015. február 16.

Felelős: jegyző a nyilvántartás vezetéséért

Határidő: folyamatos

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Auer Miklós képviselő-testületi tag az orvosi rendelőnél kialakítható mozgáskorlátozott parkolóról szóló interpellációra kapott választ nem fogadja el. Úgy gondolja, hogy nem lett eléggé körüljárva a probléma, mivel az orvosok parkoló helyéhez is meg lett határozva időkorlátozás, tehát az érintett parkolónál is meg lehetne oldani, hogy rendelési időben csak mozgáskorlátozottak használhassák azt.

Bebes István polgármester elmondja, hogy van szándék arra, hogy az Önkormányzat béreljen parkolóhelyeket annak érdekében, hogy megfelelő kezelése legyen a problémának.

Bebes István polgármester szavazásra teszi fel az interpellációkra adott válasz elfogadását, kéri, hogy az szavazzon igennel, aki az interpellációra adott választ nem fogadja el.

Körmend Város Önkormányzata Képviselő-testülete a javaslatot 7 igen, 1 nem szavazattal és 3 tartózkodás mellett elfogadja, és a következő határozatot hozza:

**22/2015.(II.25.) önkormányzati határozat**

A Képviselő-testület Auer Miklósnak a 2015. január 29-i ülésen elhangzott első interpellációjára adott választ nem fogadja el. A soron következő ülésre a kérdést újra felül kell vizsgálni, és az arra adandó választ beterjeszteni a Képviselő-testület elé.

Csák Tamás képviselő-testületi tag az interpellációra kapott választ elfogadja.

Ferencz Gyula képviselő-testületi tag az interpellációra kapott választ elfogadja, de úgy gondolja, hogy az említett problémát mindenképpen meg kell oldani valahogyan, illetve kéri, hogy a Városfejlesztési és Városüzemeltetési Bizottság vegye fel napirendjére ezt a dolgot és tárgyalja meg.

Geosics László képviselő-testületi tag az interpellációra kapott választ elfogadja.

Dr. Hadnagy Ádám képviselő-testületi tag az interpellációra kapott választ elfogadja.

Szabó Ferenc képviselő-testületi tag az interpellációra kapott választ elfogadja.

**Interpellációk:**

Dr. Hadnagy Ádám képviselő-testületi tag elmondja, hogy a Rákóczi u. 208. számú lépcsőházak bejáratánál a járdák állapota nem megfelelő. Ez megnehezíti az ezen az útvonalon való közlekedést. Ez a téli időszakban még veszélyesebb probléma. A Rákóczi u. 56. számnál lévő átjáró járdájának rendbehozatalát kéri. Elmondja, hogy a Rákóczi u. 95-111. szám közötti szakaszon a csapadékvíz elvezetéssel probléma van. Kéri ennek megszüntetésére a Katona J. utcához hasonló tisztítás, dugulás elhárítás elvégzését.

Tóth Gábor képviselő-testületi tag elmondja, hogy Rábán alulról kapott egy jelzést, hogy a 86-os út irányából napi rendszerességgel betévednek kamionok a régi Rába híd irányába. Amelyik nem megy át, az az Állatvásár téren próbál megfordulni. Kéri, hogy a 86-os főútra legyen kihelyezve egy figyelemfelkeltő tábla.

Ferencz Gyula képviselő-testületi tag kéri a Rákóczi úti szervizút parkolóinak felfestését illetve csíkozását.

Szabó Ferenc képviselő-testületi tag tájékoztatja a Képviselő-testületet, hogy a Bűnmegelőzési és Közbiztonsági Bizottság megalakult. Elmondja, hogy visszatérő probléma, hogy kevés a járőr a városban, amit próbálnak kiváltani kamerákkal. Ez a kamerarendszer bővült a városban, így a karbantartási költségek is. A bizottság a megszokott rend szerint kéthavonta tartja az ülését.

Csák Tamás képviselő-testületi tag elmondja, hogy a nádaljai temetőben a sírokhoz vezető út nagyon sáros, kéri az üzemeltetőt, hogy ezt kavicsozással oldja meg. A Malom utca lenti részén olyan nagy sár van, hogy a lakók nem tudnak bemenni a saját házukba. A Teleki utcában is hatalmas kátyúk vannak. A Teleki utca másik részén, ami az Akác utca és a 86-os út között van, valamint az Ipari utcán nem égnek a lámpák.

Auer Miklós képviselő-testületi tag elmondja, hogy a hétemeletes ház mögötti parkoló részt szeretné kátyúztatni, mert nagyon rossz állapotban van. Jelzi, hogy a Mátyás Király Utcai Óvodában a nemzeti színű zászlókat le kellene cserélni. Elmondja, hogy a Rába hídon közlekednek kamionok is, amit egy magasságkorlátozással talán meg lehetne oldani.

Bebes István polgármester a Képviselő-testület ülését 15 óra 22 perckor bezárja.

K. m. f.

Bebes István dr. Stepics Anita

polgármester jegyző